બસ, અહીં જ ગરબડ થઈ ગઈ. ‘સેલ્સટેક્સ ઑફિસરોની’ એક ટી ક્લબ ચાલે. બધા ભેગા થયા. મારી આ રમૂજ મોટાભાગના અધિકારીઓને વાગી ગઈ. તે મારા પર ખિજાઈ ગયા. આપણે વિનોદ ભટ્ટ સામે ડેફેમેશનનો કેસ માંડવો જોઈએ. તેણે આપણને મગજ વગરના કહ્યા ખૂબ ગરમા-ગરમ ચર્ચા થઈ. એક સમજુ-શાણા અધિકારીએ કહ્યું કે આપણે તેની સામે દાવો માંડીશું તો એ દાવો ટકશે નહીં. ‘કેમ આપણને મગજ વગરના કહ્યા છે, તો પણ?’ એક અધિકારીએ દલીલ કરી. ‘આપણા માટે એ સાબિત કરવું અઘરું પડશે કે આપણી પાસે મગજ છે.’ ‘એટલે?’ બીજા એક અધિકારીએ પ્રશ્ન કર્યો: ‘જો મગજ હોત તો આવી રમૂજને હસી નાખત. આ કંઈ માનહાનિનો દાવો કરવા જેવો મુદ્દો છે? ઊલટાની લોકોને ખબર પડશે તો આપણે હાસ્યાસ્પદ ઠરીશું.’ આ ઠાવકા અધિકારીએ બધાને ઠંડા પાડતાં કહ્યું અને મેં પણ મનમાં ગાંઠ વાળી કે સેલ્સટેક્સ ઑફિસમાં પગ મૂક્યો એ જ ઘડીએ ભૂલી જવાનું.